text: I Henseende til Spørgsmaalet om Magtens
  Deling, da synes mig, at det er vel meest et Ordspil, jeg kan i det
  Mindste ikke see Andet deri, thi hvad den udøvende Magt angaaer,
  som egentlig er den Magt, som giver sig tilkjende som saadan, da
  er Spørgsmaalet kun om hvad denne Haand skal kaldes, thi i een
  Haand maa Magten ligge, naar det ikke enten skal føre til Anarki
  eller til det groveste Aristocrati, som opløser baade Staten og Folket.
  Men det, jeg egentlig reiste mig for, det var for at gjøre opmærksom
  paa, at man vel med en vis Ret kan sige om ethvert Forsøg paa at
  indskrænke Anvendelsen, — jeg siger aldrig indskrænke Kongemagten, thi
  ialtfald saaledes som jeg forstaaer Sproget, kan jeg ikke sige det,
  men derimod Anvendelsen af Magten — om enhver Bestræbelse derfor,
  naar den virkelig skal kunne naae sin Hensigt, at den maa mere
  eller mindre give os Skin af at ville ophæve hele Betydningen af
  Kongens Stilling, hvad jeg ogsaa troer for nærværende Tid finder
  Sted i Udkastet til Grundloven langt mere, end det behøvedes; men
  jeg vil paa den anden Side gjøre opmærksom paa, at naar man
  vender Sagen om, saa kunde man jo ved Overdragelsen af Enevoldsmagten i Danmark i 1660 langt mindre undgaae, at Folket derved
  sigtedes for at have tilintetgjort sig selv og aldeles at have opgivet
  alt Krav paa Ret og Frihed, saa at vi endog have maattet høre af
  Mange i Udlandet, at vi være de største Daarer.Jeg vil nu ikke
  videre prise den Viisdom, som dengang lagdes for Dagen, men jeg
  vil kun gjøre opmærksom paa, at det ingenlunde blev Følgen deraf,
  og jeg er vis paa, at hvis det danske Folk vedbliver at blive sig
  selv, saa vil det ligesaalidt blive Følgen heraf, at Kongen vil blive
  til Intet, fordi hans Stilling ikke rager saaledes frem — hvad den
  umuligt kan — som i det sidste halvandethundrede Aar; men jeg haaber, at det om halvandethundrede Aar vil staae ligesaa klart, at Kongen kan bestaae med Folket, saaledes som det har været seet i den
  foregaaende Tid, at Folket har kunnet bestaae med Kongen.
  